|  |  |  |  |
| --- | --- | --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2024. szeptember 23-i ülése** | | |
| **Helyszín:** | **SZMJV Polgármesteri Hivatala Hatósági Osztály Közterület-felügyelet, 9700 Szombathely, Ady Endre tér 40.** | | |
| **Időpont:** | **2024. szeptember 23., 15 óra 00 perc** | | |
| **Jegyzőkönyv-**  **vezető:** | **Szekér Zsófia** | | |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián** | **jelen** | képviselő, a Bizottság elnöke |
|  | **Balogh Tibor** | **jelen** | a Bizottság tagja |
|  | **Bercse László r. alezredes** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán** | **-** | a Bizottság tagja |
|  | **Dr. Koncz Gabriella r. ezredes** | **jelen** | a Bizottság tagja |
|  | **Dr. Mészáros András** | **jelen** | a Bizottság tagja |
|  | **Dr. Stánitz Éva** | **-** | a Bizottság tagja |
|  | **Egyed László tű. alezredes** | **jelen** | a Bizottság tagja |
|  | **Gálffy Áron** | **jelen** | a Bizottság tagja |
|  | **Gyenge-Pavelkovits Petra Lívia** | **-** | a Bizottság tagja |
|  | **Horváth Ferenc** | **jelen** | a Bizottság tagja |
|  | **Janzsó Zoltán** | **-** | a Bizottság tagja |
|  | **Márovics Pál** | **-** | a Bizottság tagja |
|  | **Verasztó István r. alezredes** | **jelen** | a Bizottság tagja |
|  | **Versegi Valentin** | **jelen** | a Bizottság tagja |
|  | **Állandó meghívottak** | | |
|  | **Név** | **Aláírás** | **Megjegyzés** |
|  | **Dr. Nemény András polgármester** | **-** |  |
|  | **Dr. László Győző alpolgármester** | - |  |
|  | **Dr. Horváth Attila alpolgármester** | **-** |  |
|  | **Horváth Soma alpolgármester** | - | 4. sz. választókerület képviselője |
|  | **Dr. Károlyi Ákos jegyző** | - |  |
|  | **Babicsné Dr. Tőke Erzsébet aljegyző** | - |  |
|  | **Dr. Holler Péter osztályvezető** | **jelen** | SZMJV PH Hatósági Osztály |
|  | **Ágoston Sándor irodavezető** | **jelen** | SZMJV PH Hatósági Osztály, Közterület-felügyelet |
|  | **Stéger Gábor osztályvezető** |  | SZMJV PH Közgazdasági és Adó Osztály |
|  | **Szakács Eszter irodavezető** |  | SZMJV PH Közgazdasági és Adó Osztály, Költségvetési Iroda |
|  | **Kalmár Ervin osztályvezető** | - | SZMJV PH Városüzemeltetési Osztály |
|  | **Bonti Tamás irodavezető** | **jelen** | SZMJV PH Városüzemeltetési Osztály, Kommunális és Környezetvédelmi Iroda |
|  | **Szekér Zsófia igazgatási ügyintéző** | **jelen** | SZMJV PH Hatósági Osztály, Közterület-felügyelet |
|  | **Bokányi Adrienn tanácsnok** | **-** | 2. sz. választókerület képviselője |
|  | **Kopcsándi József képviselő** | **-** | 6. sz. választókerület képviselője |
|  | **Putz Attila képviselő** | **-** | 7. sz. választókerület képviselője |
|  | **Sátory Károly** | **-** | 10. sz. választókerület képviselője |
|  | **Dr. Kecskés László** | **-** | 11. sz. választókerület képviselője |
|  | **Ágh Ernő Péter** | **-** | 12. sz. választókerület képviselője |
|  | **Kiss Viktória** védelmi ügyintéző | **-** | SZMJV PH Hatósági Osztály |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottság ülésén megjelenteket a 2019-2024-es önkormányzati ciklus utolsó rendes bizottsági ülésén. Előzetesen is szeretné megköszönni mindenki eddigi, 5 éves munkáját, megtiszteltetés volt a tagokkal együtt dolgozni. Visszanézte az elmúlt ciklusok üléseit és egyetlen ciklusban sem volt még ilyen aktív a Bűnmegelőzési, Közbiztonsági és Közrendvédelmi Bizottság, ennek meg is van az eredménye, bízik benne, hogy ezt tudják is folytatni. Az ülést megnyitja, megállapítja, hogy a Bizottság 11 fővel határozatképes. A jegyzőkönyvet Szekér Zsófia vezeti. Jegyzőkönyv hitelesítésére felkéri Bor Balázs tagot, 5 éven keresztül ő végezte ezt a feladatot, erről szavazniuk nem szükséges.

**Bor Balázs, a Bizottság tagja:** Vállalja.

**Kelemen Krisztián képviselő, a Bizottság elnöke:** Az elektronikusan kiküldött napirendi pontokat, összesen 9-et fognak tárgyalni, a „Különfélék”-kel együtt. Szavazásra teszi fel, aki a napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással a javaslatot* *az alábbiak szerint fogadta el:*

**38/2024. (IX.23.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2024. szeptember 23-i ülésének napirendjét az alábbiak szerint fogadta el:

**Nyilvános ülés:**

**1./ Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5.) önkormányzati rendelet II. számú módosításának megalkotására** *(Közgyűlési 6.)*

**Előadó:** Stéger Gábor, a Közgazdasági és Adó Osztály vezetője

**2./ Javaslat térfigyelő kamerával megfigyelt közterületek kijelölésére**

**Előadók:** Kelemen Krisztián, a Bizottság elnöke

Ágoston Sándor, a Közterület-felügyelet irodavezetője

**3./ Javaslat a polgárőr egyesületek támogatási kérelmének elbírálására, éves eredményességi támogatás elosztására**

**Előadó:** Kelemen Krisztián, a Bizottság elnöke

**4./ Javaslat a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására** *(az előterjesztés az ülésen kerül kiosztásra)*

**Előadó:** Kelemen Krisztián, a Bizottság elnöke

**5./ Javaslat Szombathely város területén forgalmi rend változtatással kapcsolatos döntések meghozatalára**

**Előadók:** Kalmár Ervin, a Városüzemeltetési Osztály vezetője

Bonti Tamás, a Kommunális és Környezetvédelmi Iroda vezetője

**Meghívottak:** Bokányi Adrienn tanácsnok, a 2. sz. választókerület képviselője

Horváth Soma Ádám alpolgármester, a 4. sz. választókerület képviselője

Kopcsándi József, a 6. sz. választókerület képviselője

Putz Attila, a 7. sz. választókerület képviselője

Sátory Károly, a 10. sz. választókerület képviselője

Dr. Kecskés László, a 11. sz. választókerület képviselője

Ágh Ernő Péter, a 12. sz. választókerület képviselője

**6. / Áttekintés az elmúlt időszak rendőrségi intézkedéseiről** *(szóbeli előterjesztés)*

**Előadó:** Dr. Koncz Gabriella r. ezredes, kapitányságvezető, a Bizottság tagja

**7. / Tájékoztató a Bűnmegelőzés, Közbiztonsági és Közrendvédelmi Bizottság 2019-2024. évi munkájáról** *(az előterjesztés az ülésen kerül kiosztásra)*

**Előadók:** Kelemen Krisztián, a Bizottság elnöke

Dr. Holler Péter, a Hatósági Osztály vezetője

**8./ Különfélék**

**Előadó:** Kelemen Krisztián, a Bizottság elnöke

**Zárt ülés:**

**9./ Javaslat önkormányzati kitüntetések adományozására** *(Közgyűlési 17.)*

**Előadók:** Kelemen Krisztián, a Bizottság elnöke

Dr. Holler Péter, a Hatósági Osztály vezetője

**Felelős:** Kelemen Krisztián, a Bizottság elnöke

**Határidő:** azonnal

**1./ Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5.) önkormányzati rendelet II. számú módosításának megalkotására *(Közgyűlési 6.)***

**Előadó:** Stéger Gábor, a Közgazdasági és Adó Osztály vezetője

**Kelemen Krisztián képviselő, a Bizottság elnöke:** Stéger Gábor osztályvezető és Szakács Eszter irodavezető jelezték, hogy nem tudnak jelen lenni, mivel a gazdasági bizottsági ülésen vesznek részt. A napirendi pontot kiküldték, változás nincs. A Bizottság témakörébe tartozik, hogy az önkormányzat egy pályázatot kíván benyújtani az Interreg Ausztria-Magyarország Együttműködési Programra, ez egy közös képzési program megvalósítása és kialakítása az osztrák-magyar határtérségben az Oberwarti BFI-vel közösen a Vas Vármegyei Önkormányzat támogatásával. Végstádiumban van az előkészítés, 1-2 támogatói nyilatkozatra várnak még és beadható. A partnerek kidolgozzák a közös képzési program szakmai tartalmát, majd közös megvalósításra kerül sor nyertes pályázat esetén. Három fő tételt tartalmaz, az egyik egy közös interaktív bemutató kiállítás a függőség okainak megértését szolgáló képzés céljával, ez elsősorban Szombathelyen valósulna meg. A második pillér a függőség fokozatainak felismerését célozza, a harmadik pedig bilaterális képzéssorozat a kortárs segítő fiatalok képzéséhez kapcsolódóan. Felvette a kapcsolatot a 13-18 éves korosztályt oktató intézményekkel, velük kívánják megvalósítani ezt. Nagyjából 6000 fiatalt érint, megpróbálják a lehető legtöbb fiatalhoz eljuttatni ezeket az információkat, nyertes pályázat esetén pedig elkészül egy olyan képzési koncepció, amivel tovább lehet lépni egy nagyobb léptékű pályázat felé is. Ez maradandó érték lesz az adott településen. Az önkormányzat 5 %-os önerőt fog ehhez biztosítani, ez 1.850.000,- Ft körüli összeg. Társfinanszírozásban történik a pályázat további finanszírozása, ez körülbelül 93.000 Eurós keretösszeget jelent a szombathelyi résznek. Ezt már 2020-ban is tervezték, a problémák azóta is relevánsak, sőt fokozódtak ebben a korosztályban. Akkor a COVID miatt nem tudták beadni a pályázatot, a külföldi partnerek visszaléptek. Jelenleg egy partnerük van, ezt könnyebb koordinálni, együtt dolgozni. Bízik benne, hogy nyerni fog ez a pályázat, van már olyan a Kábítószer Egyeztető Fórumon belül, amit szívesen megosztanak a partnerekkel. Úgy tűnik, hogy ebben a korosztályban itt is fokozódik a kábítószer fogyasztás, ami eddig nem volt annyira jellemző.

Felteszi, van-e esetleg kérdés? Nem volt. Az előterjesztett határozati javaslatotok kiküldésre kerültek. Felolvassa a három határozati javaslat közül az elsőt. Szavazásra teszi fel, kéri, hogy kézfeltartással jelezze, aki egyetért.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**39/2024. (IX.23.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5.) önkormányzati rendelet II. számú módosításának megalkotására*” című előterjesztést megtárgyalta, és a Szombathelyi Margaréta Óvoda létszám-előirányzatának megállapításáról szóló I. határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

Stéger Gábor, a Közgazdasági és Adó Osztály vezetője)

**Határidő:** a Közgyűlés 2024. szeptember 26-i ülése

**Kelemen Krisztián képviselő, a Bizottság elnöke:** A következő határozat javaslat a II. számú. Felolvassa a javaslatot és hozzáfűzi, hogy az ehhez kapcsolódó feltétel az volt, hogy alapítsanak egy felügyelőbizottságot az egyesülethez is és a Kft-hez is. Ezt a feltételt támasztotta a Közgyűlés, hogy a függőben lévő 55.000.000,- Ft-os támogatási összeghez hozzájussanak. Ezt a feltételt a mai napig nem teljesítették. Több mint valószínű, hogy most úgy fog dönteni a Közgyűlés, hogy ha ezt október 31-ig nem teljesítik, akkor ezzel a támogatási összegről lemondanak. Aki ezzel egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**40/2024. (IX.23.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5.) önkormányzati rendelet II. számú módosításának megalkotására*” című előterjesztést megtárgyalta, és a Szombathelyi Kézilabda Klub és Akadémia támogatásáról szóló II. határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

Stéger Gábor, a Közgazdasági és Adó Osztály vezetője)

**Határidő:** a Közgyűlés 2024. szeptember 26-i ülése

**Kelemen Krisztián képviselő, a Bizottság elnöke:** III. számú javaslat az Interreg Ausztria-Magyarország pályázattal kapcsolatos döntés meghozatalára, a pályázat benyújtásának jóváhagyására vonatkozik, mely felhatalmazza a polgármestert az ezzel kapcsolatos dokumentumok aláírására. Aki ezzel egyetért kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**41/2024. (IX.23.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5.) önkormányzati rendelet II. számú módosításának megalkotására*” című előterjesztést megtárgyalta, és az INTERREG VI-A AT-HU Program – ANTI-addict című pályázattal kapcsolatos döntésről szóló III. határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

Stéger Gábor, a Közgazdasági és Adó Osztály vezetője)

**Határidő:** a Közgyűlés 2024. szeptember 26-i ülése

**Kelemen Krisztián képviselő, a Bizottság elnöke:** A költségvetési rendelet II. számú módosításáról egyben fognak szavazni, aki ezzel egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**42/2024. (IX.23.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat Szombathely Megyei Jogú Város Önkormányzata 2024. évi költségvetéséről szóló 8/2024. (III.5.) önkormányzati rendelet II. számú módosításának megalkotására*” című előterjesztést megtárgyalta, és az önkormányzat 2024. évi költségvetéséről szóló 8/2024. (III.5.) önkormányzati rendelet módosításáról szóló rendelettervezetet az előterjesztésben foglaltak szerint a Közgyűlésnek megalkotásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

Stéger Gábor, a Közgazdasági és Adó Osztály vezetője)

**Határidő:** a Közgyűlés 2024. szeptember 26-i ülése

**2./ Javaslat térfigyelő kamerával megfigyelt közterületek kijelölésére**

**Előadók:** Kelemen Krisztián, a Bizottság elnöke

Ágoston Sándor, a Közterület-felügyelet irodavezetője

**Ágoston Sándor, a Közterület-felügyelet irodavezetője:** Az írásos anyag jól összefoglalja, hogy a helyszín miért került kiválasztásra. Az Éhen Gyula tér, mint lakótelep és mint a vasútállomás környéke egyfajta gócpont. A vasúti közlekedést sokan igénybe veszik, forgalmas ez a terület, de megvannak azok a problémás emberek a lakótelepen és a téren, akik miatt indokolttá is vált ez a helyszín. Tartottak egy lakossági fórumot a rendőrhatósággal és a társszervekkel közösen, mivel a „social média” felületén egymással is konfrontálódtak a lakók az ott kialakult helyzet miatt. A fórum nagyon jó eredménnyel zárult, jó képet kaptak az emberek a hatályos jogszabályokról, illetve hogy mit lehet és mit nem lehet tenni. Napi szinten járnak oda a rendőrség és a Közterület-felügyelet munkatársai ellenőrizni, de 24 órán keresztül nem lehet mindent ellenőrizni egy 75.000-es városban. Egyébként a téren jelenleg is működik egy 24 órás, nagyon jó minőségű PTZ kamerája a közterület-felügyeletnek, számos kerékpárlopás, egyéb szabálysértések, szabályszegések megakadályozásában segített. A Széll Kálmán utca 51. szám alatti épülettel szemben egy átjáró van, ez lett megjelölve a lakásszövetkezetek által, mint hajléktalan életmódot folytató személyek italozóhelye. Ez lenne az új helyszín, de a technikai része még megbeszélés alatt van. De új e-mailt is kapott a mai nap folyamán, amiben a Széll Kálmán utca 49. szám alatti műszaki szaküzletet említi a bejelentő, ahol munkaidőn kívül a lépcsőn hajléktalanok gyűlnek. Ez „vándorcirkusz élet”, mivel egy helyről kitolják őket, de megjelennek más helyen. Ez a hajléktalan-vadászat nem fog működni és szerencsés helyzetben lehet Szombathely, ha 7-8-10 hajléktalan emberrel kell csak foglalkozni. Ő is élt sok helyen, ismeri a problémákat. A Széll Kálmán u. 51. szám alatti átjáró semmilyen formában nincs a látószögükben jelenleg, emiatt is indokolt az új helyszín. A Széll Kálmán utca – Király utca kereszteződésében is van térfigyelő kamera, és nagyon hatékonynak tud mutatkozni, ha bizonyos szakaszokat össze tudnak kötni, tehát útvonal megfigyelésre is alkalmas lehet egy ilyen kamera. Emiatt is kéri a bizottság támogatását az új helyszín kijelölésére.

**Kelemen Krisztián képviselő, a Bizottság elnöke:** Köszöni a meghívást a bizottsági ülésre, valamint a lakossági fórum megszervezését, szerinte nagyon hatékony volt. Egyetért Ágoston Sándorral abban, hogy a „fekvő” és italozó emberek a legnagyobb közbiztonsági probléma Szombathelyen, lehet, hogy más városokban ennek örülnének, ha csak ilyen problémákkal kellene foglalkozni. Szerinte Ágoston Sándor nagyon frappánsan, érthetően kezelte a helyzetet, a hétköznapi emberek számára is. Köszöni a rendőrségnek, hogy a Vasúti Alosztály képviseletében is voltak ott ketten. Szerinte sikerült megnyugtatni a lakosságot, hogy a Közterület-felügyelet és a rendőrség minden tőle telhetőt megtesz, de ha ilyen a jogszabályi háttér, akkor ez a maximum, ameddig el lehet menni. Amíg az ügyészség halmazatiban kimondja, hogy elzárás, 90 napra, 150 napra stb., az lehet 2-3 év is, nem egyik pillanatról a másikra történnek a dolgok. Egyébként pedig a padon ülő vagy a földön fekvő hajléktalan is egy ember, mindenkinek így kellene rájuk tekinteni. Ha a magatartásával problémák vannak, akkor a Közterület-felügyelet vagy a rendőrség megteszi a szükséges lépéseket. Az önkormányzat nem tudja megszüntetni a szegénységet, a függő embereket nem tudjuk leszoktatni, ha az adott személy nem akarja azt és sorolhatná. Ahhoz képest, hogy a social médiában mekkora felháborodást keltett ez, szerinte 30-an se voltak ott. Az első pár percben úgy tűnt, hogy több a sajtós, mint a lakó. Sokszor a gyűlöletbeszédeknek a social média az oka, mivel ott következmények nélkül lehet bármit mondani, de személyesen már nem jelennek meg. Sajnálja, hogy kevesen jöttek, de akik eljöttek, hírét viszik az elhangzott tartalomnak, így azt gondolja, elérte a célját ez. Azóta nem is kapott ilyen jellegű megkeresést, mindenki megnyugodott talán. A kamera egyébként a Hunyadi úti Lidl-től lesz áthelyezve a Széll Kálmán utcába, ha technikailag megoldható. Az ő javaslata az volt, hogy az aluljáróval szemben lévő villanyoszlopra tegyék fel, talán elegendő szöget lát majd, legalábbis visszatartó ereje lesz. Hangsúlyozza, hogy ezzel a problémát nem szüntetik meg, csak áthelyezik egy másik helyszínre.

Felteszi, van-e esetleg kérdés? Nem volt, szavazásra teszi fel, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**43/2024. (IX.23.) BKKB számú határozat**

1. A Bűnmegelőzési, Közbiztonsági és Közrendvédelmi Bizottság javasolja Szombathely Megyei Jogú Város Közgyűlésének, hogy a közterület-felügyeletről szóló 1999. évi LXIII. törvény 7. § (3) bekezdése alapján – a Közterület-felügyelet javaslatára – az alábbi közterületi ingatlanokat jelölje ki képfelvevővel történő megfigyelésre:
2. 6761/1 hrsz-ú közpark,
3. 6760 hrsz-ú közpark,
4. 6761/1 hrsz-ú közparkot és 6760 hrsz-ú közparkot összekötő átjáró,
5. 6751/3 hrsz-ú közterület.
6. A Bizottság javasolja a Közgyűlésnek, kérje fel a jegyzőt, hogy a közterület-felügyeletről szóló 1999. évi LXIII. törvény 7. § (4)-(5) bekezdésében foglalt szükséges intézkedések megtételéről gondoskodjon.

**3./ Javaslat a polgárőr egyesületek támogatási kérelmének elbírálására, éves eredményességi támogatás elosztására**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Megjegyezné, hogy a Szombathelyi Polgárőr Egyesület már létszám alapú támogatást sem kapott az idei évben, mivel nem adtak be erre vonatkozóan igényt. Az eredményességi támogatáshoz kapcsolódó adatokat sem közölték, így kérte osztályvezető urat, hogy írjon egy megkereső, segítséget felajánló e-mailt, melyben érdeklődnek, hogy tudnak-e segíteni. A gépjárművüket már régóta nem tudják használni. Azt tudják, hogy önkéntesekkel rendelkeznek, de most kapott egy olyan információt, hogy meg szeretnék szüntetni a tevékenységüket. Ezt a Bizottság nem szeretné, közel 25 éves egyesületről van szó, hogyha bármiben tudnak segíteni, akkor beszéljék át. Azt gondolja, hogy az ő tevékenységükre, munkájukra továbbra is számít Szombathely városa. Kérdéseket tesznek fel, mert nem tudják, hogy mi a probléma. Ha az elnöknek nincs ideje ezzel foglalkozni, akkor adja át a stafétabotot, akinek van ehhez ambíciója. Ha anyagi problémáról van szó, biztos, hogy tudnának segíteni, de a VPSZ is biztosan segítene, csak beszéljék meg. Év elején döntöttek egy létszám alapú támogatásról és az előterjesztésben mellékelt táblázat alapján felolvassa ezek összegét. A 4 polgárőr egyesület megküldte az eredményességi táblázatot, kérdezi, hogy a rendőrség leigazolta-e.

**Dr. Verasztó István r. alezredes, a Bizottság tagja:** Igen, a valóságnak megfelelnek ezek az óraszámok. Egyetlen eltérést talált a Klapka György Polgárőr Egyesülettel kapcsolatban. 2489 óra szerepel, de az ő számításai szerint csak 2401.

**Gálffy Áron, a Bizottság tagja:** Rákérdezett erre már ő is. Ez abból szokott fakadni, hogy szét szokták bontani, hogy mi az a tevékenység, ami Szombathely közigazgatási területén belül esik és mi az, ami kívül és ezt le szokták vonni.

**Kelemen Krisztián képviselő, a Bizottság elnöke:** A Klapka György Egyesület esetében döntött úgy a Bizottság, hogy súlyozzák a tevékenységét, ez jelenik meg óraszám szerint a táblázatban. Ők elindulnak a Parkerdőből, mennek Nárai, Ják irányába, de azt a részét már nem akarták finanszírozni, ezért került be ilyen szempont a táblázatba. Ismerteti a táblázatban foglaltakat. Felteszi van-e esetleg kérdés. Megköszöni minden polgárőr egyesület munkáját, kéri, aki az eredményességi táblázatban foglaltakkal egyetért, kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**44/2024. (IX.23.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a *„Javaslat a polgárőr egyesületek támogatási kérelmének elbírálására, éves eredményességi támogatás elosztására”* című előterjesztést, és javasolja a polgármesternek, hogy a polgárőr egyesületeknek az alábbi táblázatban szereplő támogatási összegeket biztosítsa eredményességi támogatásként az önkormányzat 2024. évi költségvetéséről szóló 8/2024. (III.5.) önkormányzati rendelet 13. melléklet „Egyéb, más ágazathoz nem sorolható intézmények és feladatok kiadásai” táblázatban szereplő „Polgárőr szervezetek támogatása” sora terhére.

|  |  |
| --- | --- |
| **Polgárőr szervezet neve** | **Eredményességi támogatás Ft-ban** |
| Claudius Polgárőr Egyesület | 864.000,- |
| Gyöngyöshermán-Szentkirályi Polgárőrség | 190.000,- |
| Klapka György Lovas Polgárőr és Hagyományőrző Egyesület | 114.000,- |
| Százhold Polgárőr Egyesület | 242.000,- |
| **Összesen** | **1.410.000,-** |

**Felelős:** Dr. Nemény András polgármester

Dr. Horváth Attila alpolgármester

Kelemen Krisztián, a Bizottság elnöke

(A végrehajtás előkészítéséért:

Dr. Holler Péter, a Hatósági Osztály vezetője

Stéger Gábor, a Közgazdasági és Adó Osztály vezetője)

**Határidő:** 2024. október 16. a támogatási szerződések megkötésére

**4./ Javaslat a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására** *(az előterjesztés az ülésen kerül kiosztásra)*

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** A javaslat az ülésen kiosztásra került, az idei évben 500.000,- Ft összegben támogatták a Vas Vármegyei Katasztrófavédelmi Igazgatóság Szombathelyi Katasztrófavédelmi Kirendeltségét és ez az összeg már kiutalásra is került. A készenléti állomány számára szakfelszerelések beszerzése valósul meg. A fent maradó 1.000.000,- Ft felhasználására az alábbi javaslatot teszi:

A Vas Vármegyei Rendőrfőkapitányság Szombathelyi Rendőrkapitányság technikai eszközök beszerzése ügyében nyújtott be kérelmet, mint például fényképezőgép és notebook. Ezek beszerzése érdekében 200.000,- Ft támogatás nyújtását javasolja. A Közterület-felügyeletnél egyéni ruházati ellátmány beszerzése szükséges, itt 300.000,- Ft a javaslat. Úgy döntöttek, hogy a Vas Vármegyei Polgárőr Szövetség részére 200.000,- Ft értékben tesznek javaslatot védőfelszerelések, eszközök beszerzését támogatva, mint esőálló ruházat, esőköpeny, átmeneti kabát. A VPSZ önállóan el tudja dönteni, hogy beszerzi a védőfelszerelést és szétosztja, vagy magát a pénzösszeget osztja szét a polgárőr egyesületek között. Nem akartak különbséget tenni, hogy melyik egyesület kapjon támogatást. Felteszi, van-e esetleg kérdés? Nem volt. Szavazásra teszi fel, aki egyetért a javaslattal, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**45/2024. (IX.23.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására vonatkozó előterjesztést, és az önkormányzat 2024. évi költségvetéséről szóló 8/2024. (III.5.) önkormányzati rendelet 13. melléklet „Egyéb, más ágazathoz nem sorolható intézmények és feladatok kiadásai” táblázatban szereplő „Bűnmegelőzési és katasztrófavédelmi kiadások, egyéb kiadások, támogatások” költségvetési tételsor terhére javasolja a polgármesternek, hogy az alábbi támogatási összeget biztosítsa:

1. A Vas Vármegyei Rendőr-főkapitányság Szombathelyi Rendőrkapitányság részére technikai eszközök (digitális fényképezőgép, modem, notebook) beszerzésére 500.000,- Ft értékben.
2. A Közterület-felügyelet részére egyéni ruházati ellátmány beszerzésére 300.000,- Ft értékben.
3. A Vas Vármegyei Polgárőr Szövetség részére ruházati eszközök és védőfelszerelések beszerzésére 200.000,- Ft értékben.

**Felelős:** Dr. Nemény András polgármester

Dr. Horváth Attila alpolgármester

Kelemen Krisztián, a Bizottság elnöke

(A végrehajtás előkészítéséért:

Dr. Holler Péter, a Hatósági Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**5./ Javaslat Szombathely város területén forgalmi rend változtatással kapcsolatos döntések meghozatalára**

**Előadók:** Kalmár Ervin, a Városüzemeltetési Osztály vezetője

Bonti Tamás, a Kommunális és Környezetvédelmi Iroda vezetője

**Meghívottak:** Bokányi Adrienn tanácsnok, a 2. sz. választókerület képviselője

Horváth Soma Ádám alpolgármester, a 4. sz. választókerület képviselője

Kopcsándi József, a 6. sz. választókerület képviselője

Putz Attila, a 7. sz. választókerület képviselője

Sátory Károly, a 10. sz. választókerület képviselője

Dr. Kecskés László, a 11. sz. választókerület képviselője

Ágh Ernő Péter, a 12. sz. választókerület képviselője

**Bonti Tamás, a Kommunális és Környezetvédelmi Iroda vezetője:** Köszönti a Bizottság tagjait. Látható az előterjesztésben, hogy korlátozásokat szeretnének a forgalmi rend változtatások kapcsán bevezetni, ezek egy része már bevezetésre került és utólagos elfogadás miatt került az előterjesztésbe. A Pinkafői utca 1. számú ingatlannál azért van szükség megállási korlátozásra, mert rendszerint beállnak oda, ahol a vonatok tolatnak, a GYSEV-es kollégák ezt többször jelezték, hozzátenné, hogy az út első fele félig-meddig GYSEV-tulajdon is, jogos a kérés, ennek eleget tettek. A Hargita utcában szintén megállási korlátozás volt, ezt képviselő úr kérte. A helyszíni szemle alkalmával voltak kint, azért a 20 métert vették alapul, mert a Paragvári utca felől megpróbálnak rövidíteni az autósok, szűk, szeretnék, ha 1-2 autó be tudna állni és ne a biciklist üssék el, ahogy befordul, mert már azt nézi, hogy szemből ki érkezik. A sarki háznál betegszállító jár, volt már példa, hogy nem tudtak beállni, az úton kellett kisegíteni a hölgyet és hátulról nekimentek a betegszállítónak, mert erre nem számított, aki befordult. A Bem József utca 1-5-nél már kihelyezték a táblát, ez egy utólagos jóváhagyás. A Jáki út esetében lakossági képviselő ment hozzájuk, ők a rendőrséget megkeresték, mert 30-at szeretnének és lakóövezetet a Jáki útra a lakók, fekvőrendőrökkel. Mindenkit szeretnének kitiltani, aki 2,5 tonnánál nehezebb. Itt az a kompromisszum született Gálffy Áron leendő képviselő úrral, hogy a 10 tonnás tiltó tába kihelyezésre kerül, de nem csak a Jáki útra, hanem ezzel párhuzamosan az Alsóhegyi útra is. Azt próbálták biztosítani, hogy a költözködés, faszállítás ne legyenek korlátozva. A Szabadságharcos utcában a megállási korlátozás bővítése lenne a cél, jelenleg egy 20-25 méteres szakaszon tiltva van, viszont az autósok kihasználták a lehetőségét, hogy a padkára parkoltak, ezzel megindult sajnos az oldalfal, így további 25 méterrel bővíteni kell. Több esetben volt az, hogy trélerrel kellett kihúzni az autót, mert azt hitte a sofőr, hogy ugyanolyan széles a padka, mint előtte volt, holott ezt nem tette lehetővé, és szerették volna elkerülni, hogy valakit a patakmederből kelljen kiszedni. A Márton Áron u. 12-nél szintén lakossági és képviselői megkeresés érkezett. Sajnos rászoktak az ott élők, hogy az amúgy is szűk Márton Áron utcának az elején nem járnak be az ingatlanokra és ráállnak úgy a gyalogjárdára, hogy gyalogosként sem tudnak közlekedni, a babakocsit tologatók pedig kénytelen kimenni az úttestre. A Körmöc utcában egy mozgáskorlátozott tábla került kihelyezésre, de szóltak, hogy ez az élethelyzet megszűnt, és azt mondták, hogy nem kell fenntartani, így ez egy visszavonó határozat, így mindkét oldalon szabályszerű lesz a közlekedés. A Felsőőr utca 36. számnál megállási korlátozás került kihelyezésre, itt van egy garázssor és annyira beálltak már oda az autósok, hogy lehetetlen volt kikanyarodni. A garázstulajdonosok sem látták, ha valaki éppen érkezik vagy megy el, így ebből komoly problémák voltak, szintén lakossági bejelentés volt. A Pázmány Péter krt. 9-es számnál Kelemen Krisztián képviselő úr és a lakók támogatásával rendszerint a parkoló helyre egy teherautós beáll, ezzel korlátozza a garázstulajdonost, ráadásul le sem húzódik, beáll legbelülre. Azt figyeli, hogy oda át tudjon állni, ha üres a hely. Ezért szeretne korlátozást kitenni, hogy csak személygépjárművel lehet oda beállni. Ezeket szeretnék elfogadásra javasolni.

**Kelemen Krisztián képviselő, a Bizottság elnöke:** Valóban a tehergépkocsi tulajdonosa csak arra az egy helyre szeret beállni, szeretné kérni a Közterület-felügyeletet, hogy a tábla kihelyezése után fokozottan ellenőrizze azt a területet. Őt a Blaguss Kft-től keresték meg, hogy a Zrínyi Ilona iskolánál a Rákóczi Ferenc utcában reggelente a gyermekeket iskolába szállító szülők parkolása miatt káosz alakul ki. A buszöbölbe nem tud beállni a busz, ha beáll, akkor körbe parkolják, nekicsapják a nyitott autó ajtót stb. Kérte a Blaguss vezetőjét, hogy első körben készítsenek a szülőknek szóló plakátokat, ezt elküldte az iskolaigazgató úrnak, a szülői közösségben ők közzé tették, hogy legyenek figyelemmel a buszközlekedésre, ne parkoljanak szabálytalanul. A Rákóczi Ferenc-Szent Flórián kereszteződésben van egy megállni tilos tábla, ami a padkán parkolást is tiltja, 80 méter hosszúságban, utána a buszmegálló kezdődik, tehát sehol sem lehetne megállni. Kérte, hogy próbálják meg a mellékutcákban kitenni a gyermekeket, 50 méteren nem történik velük semmi, picit jobban bízzanak meg a gyerekeikben. Közben a Városüzemeltetési Osztály megvizsgálja, hogy a buszmegálló áthelyezésre kerüljön a gázszolgáltató épülete elé és hogy a helyére kialakítható-e egy autós beálló, egy kis belső parkoló. Ez a probléma fennáll a Reguly iskolánál reggelente a Szent Gellért-Rákóczi Ferenc utca kereszteződésében. De keresték már a Neumanntól is. Ezeket csak közösen tudják megoldani. A legfontosabb a szülői empátia.

**Dr. Koncz Gabriella r. ezredes, kapitányságvezető, a Bizottság tagja:** A buszmegálló áthelyezése megoldás lehet. Intézkedhet a közterület-felügyelő, a rendőr, de a gondolkodáson is változtatni kell, van még mit tanulni az embereknek sajnos. Ebben egy kicsit pesszimista.

**Kelemen Krisztián képviselő, a Bizottság elnöke:** Az igazgató úr elmondta, hogy előfordult, hogy a rendőrség végig büntette az autósokat, ami 3-4 napra megoldotta a problémát, majd utána kezdődött elölről. Írta neki, hogy nem ehhez a megoldáshoz szeretne fordulni első körben, nézzék meg, hogy a szülők mennyire együttműködőek, jövő héten begyűjti a Blaguss tapasztalatait is. Balogh Tibornak is volt egy nagyon jó felvetése, kéri, hogy ossza meg a Bizottsággal.

**Balogh Tibor, a Bizottság tagja:** A Gagarin út és a Dózsa György utcák találkozásánál van egy gócpont, ezért ő STOP-táblát javasolna a Gagarin út végére, így a Dózsán lenne a főútvonal, annak nagyobb a forgalma is. Ha ez forgalomtechnikailag kivitelezhető, javasolná ezt megvizsgálni.

**Bonti Tamás, a Kommunális és Környezetvédelmi Iroda vezetője:** Vannak szenzoraik, amik alkalmasak, hogy gyalogost, személygépjárművet, tehergépjárművet (busz, tűzoltó, tehergépkocsi), biciklist megkülönböztessen, ezekkel meg tudják nézni, hogy melyik útnak van nagyobb forgalma. Ezt az eszközt egy ablakba kell kihelyezni, áramforrásra van szüksége, teljesen mindegy, hogy családba vagy kollégiumba helyezik ki, 20 vagy 30 Ft egyébként, amivel pluszban több lesz a fogyasztás egy hónapban, ezt kiszámolták. Interneten követhető bárki számára, látható, hogy milyen forgalmi adatok vannak. A Jáki útnál is így született meg a döntés, hogy csökkentsék a sebességet. Ez a sebességtúllépést is mutatja. Szerinte ezt el kell végezni. 4 szenzoruk van jelenleg, még 4-et szeretnének beszerezni. Ha ez megvalósul, ennek lehet egy felülvizsgálatot adni. Azt hozzátenné, hogy biztosan megszoknák, előbb-utóbb, de ezt valószínűleg megelőzi majd 1-2 baleset, ha valaki emlékezetből közlekedik. A METRO-nál is féltek, hogy mennyire fogják megszokni a STOP-táblát, de most már azt mondja, hogy megszokták. A Dózsánál zebra is van, tehát így viszonylag könnyeb a helyzet.

**Bercse László r. alezredes, a Bizottság tagja:** A Gagarin utca forgalma a nagy kanyar miatt lényegesen meg van lassítva, de egy lendületből érkező autót kellene megfogni a táblával, ezért ezen még el kellene gondolkodni.

**Bonti Tamás, a Kommunális és Környezetvédelmi Iroda vezetője:** Ezért mondta, hogy ezt méréssel alá kellene támasztani, mert az csak egy dolog, hogy a Magyar utcán jönnek a buszok meg a tűzoltók. Ha a másik út nagyobb forgalmat bonyolít le, akkor azt visszatorlasztja és más, alapból rossz, kevésbé széles utcákat fogják igénybe venni menekülésként, mint a Szinyei. Ezért mondta, hogy ez a készülék meg fogja mondani.

**Horváth Ferenc, a Bizottság tagja:** Szomorú az ügyben, hogy utólagosan kell már kihelyezett táblákat jóváhagyni. Gondol itt arra, hogy Hargita utcában megállási korlátozás lett kirakva. Egyszerűbb lett volna egyirányúsítással megoldani. Nem kell minden szempontból a sarkon élő ember kérését elfogadni. Végignézte az összes ilyen helyszínt, az Alsóhegyi úton már a táblák oszlopai állnak. Úgy gondolja, ezt egy bizottsági vitának meg kellett volna előzni. A Pinkafői utcára visszatérve, álláspontja szerint, ha GYSEV-terület, építsen kerítést, utána körbe van kerítve, kamionok parkolója van ott. Nyugodtan megépíthetné a kerítést és nem kellene táblát kitenni. A Felsőőr utcában is kint volt, ő nem lát a 36. szám előtt problémát. Az, aki a Szent Flórián 12. ingatlanról a Felsőőrre ki akar jönni és nem tud befordulni se jobbra, se balra, annak javasolná a gyalogos közlekedést, rollert, kerékpárt vagy a tömegközlekedést. Szemben is van egy zsákutca.

**Bonti Tamás, a Kommunális és Környezetvédelmi Iroda vezetője:** A zsákutcában van a 36. szám is.

**Horváth Ferenc, a Bizottság tagja:** Akkor nem a Szent Flórián 12-t kell odaírni.

**Bonti Tamás, a Kommunális és Környezetvédelmi Iroda vezetője:** Térinformatikai rendszer szerint van arra számozva, a fölhivatalban található számozást kell használniuk, nem a mindennapi élet szerintit.

**Horváth Ferenc, a Bizottság tagja:** A Felsőőr utcának a páros oldalán nem áll senki hétköznap, ma sem állt ott senki, fotója is van róla. A Szabadságharcos utcában elhiszi, hogy a 8-12. egy társasház, lehet, hogy nem akarnak bejárni, de ha valaki a tűzcsap után a fél méter, 80 cm padkán meg tud állni, úgy, hogy nem a Perintben köt ki, az egy érdekes dolog lenne.

**Bonti Tamás, a Kommunális és Környezetvédelmi Iroda vezetője:** Tudna képeket mutatni, amikor mentették az autót.

**Horváth Ferenc, a Bizottság tagja:** A Márton Áronban szintén javasolna egyirányú utcát, mivel az egész utca végig szűk és szlalomozni kell a mindkét oldalon parkoló autók között. Más forgalomszervezési megoldásokban kellene véleménye szerint gondolkodni.

**Bonti Tamás, a Kommunális és Környezetvédelmi Iroda vezetője:** Ha a GYSEV kirakja a kerítést, akkor a Pinkafői utca, mint olyan, megszűnik, ez egy kompromisszum volt, ami jóval olcsóbb, mint a városnak megvenni 300-400-500 négyzetmétert. A Hargita utcában az egyirányúsítás folyamatban van, ez a forgalomszámláló eszköz éppen ott számolja, hogy hogyan és milyen irányban legyen. Az első javaslat az volt, hogy egyirányúsítva lenne nemcsak a Hargita, hanem a rá merőleges utca is, csak képviselő úr azt kérte, hogy végig szeretné járni a lakókat, mit gondolnak erről. Ők, mint városüzemeltetés elmondják a szakmai elveket, de a lakók támogatása is szükséges. Előző években jártak úgy, hogy kiraktak valamit, aztán jöttek a lakók felháborodva, hogy nem így gondolták. Aláírásokat gyűjtenek. A Márton Áron utcában az egyirányúsítás nem fog megtörténni, a lakókkal történt egyeztetés szerint. Azt hozzá kell tenni, hogy jelen pillanatban a Liget utcai híd elég labilis, valószínűleg le is kell zárni egy időre, és kérdés, hogy akkor merre küldjék a forgalmat. Fél évre nem lehet forgalmi rendet kitalálni, aztán meg visszavonni. A felvetés amúgy nem rossz, csak ezt már megvizsgálták.

**Gálffy Áron, a Bizottság tagja:** Az Alsóhegyi úton azért vannak már kint a táblák, mert a Halottak napja és Mindenszentek kapcsán mindig egyirányúsításra kerül sor, azokat kint szokták hagyni, hogy ne kelljen minden évben visszaállogatni, sok pénz is lenne.

**Kelemen Krisztián képviselő, a Bizottság elnöke:** Bölcsnek kell lenni, felelősségteljes ez a munka. Volt lakossági fórumon, ahol arról panaszkodtak a lakók, hogy mindig a lépcsőház elé parkolnak, nem tudnak bekanyarodni a sorompós bejáróhoz, ki kell tenni a megállni tilos táblát, majd kiderült, hogy ugyanezek a lakók parkolnak oda. A választókörzetében, ha valamit újítani szeretnének, pl. készülne egy fitnesspark, akkor ő is körbejárja a lakókat, aláírást gyűjtenek, ha van mondjuk negyven lakás egy lépcsőházban, akkor ott legalább ötven plusz egy főnek hozzá kell járulnia, aláírással.

**Bor Balázs, a Bizottság tagja:** A Közterület-felügyelet és a rendőrség figyelmét szeretné felhívni. Van egy-két ismerőse az Öntő utcában, és az egyik oldalon, ha a 11-es huszár út felől nézik, akkor ott lehet parkolni az utcán. Egyre többen jelezték, hogy nem tudják a babakocsit eltolni a járdán, oda szeretné kérni az ellenőrzést, figyelmeztetést.

**Ágoston Sándor, a Közterület-felügyelet irodavezetője:** Az lenne a kérése, hogy amikor ott van az autó, amikor ott van a szabálysértés, akkor jelentsék be, mert egy 75.000-es városban akkor sem tudnának mindenhol állandó jelleggel ellenőrizni, ha 72 járőrpárosuk lenne. A lakossági fórumon is ezt kérte, hogy oda-vissza történjenek meg ezek a jelzések, jelentsék be, akkor tudnak rá reagálni.

**Dr. Koncz Gabriella r. ezredes, kapitányságvezető, a Bizottság tagja:** Minden reggel kiértékelik az előző napi küldéseiket és majdnem a 2/3-a az ilyen bejelentés és ez nagyon sok energiát elvesz. Nagyon sok rendőr kellene ehhez, mint ahogy ahhoz is, hogy ellenőrizzék a megállni tilos táblákat.

**Kelemen Krisztián képviselő, a Bizottság elnöke:** Felteszi, van-e esetleg kérdés? Nem volt, szavazásra teszi fel, aki a határozati javaslattal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**46/2024. (IX.23.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „Javaslat Szombathely város területén forgalmi rend változtatással kapcsolatos döntések meghozatalára” című előterjesztést, és az alábbi javaslatot teszi a Városstratégiai, Idegenforgalmi és Sport Bizottságnak:

1. A Bizottság javasolja, hogy a Pinkafői utca 1. sz. ingatlannal szemközti oldalon kerüljön bevezetésre megállási tilalom, mely terjedjen ki a padkára vonatkozó tilalomra is.
2. A Bizottság javasolja, hogy a Hargita utcában a Paragvári úti csomópontnál 20 méter megállási tilalom kerüljön bevezetésre.
3. A Bizottság javasolja, hogy a Bem József utca 1-5. számú ingatlanokkal szemközti oldalon, a Paragvári úti csomópont felől megállási tilalom kerüljön bevezetésre a Szabó Miklós utcai kereszteződésig, annak érdekében, hogy a Paragvári útról beforduló gépjárművek akadályoztatás nélkül tudjanak behajtani a Bem József utcába.
4. A Bizottság javasolja, hogy a Jáki és az Alsóhegyi útra a „Tehergépkocsival behajtani tilos” jelzőtábla, 10 tonnás súlyhatár megjelölésével kerüljön kihelyezésre (KRESZ 44. számú ábra). A két utca közötti lakóterület élhetőségét biztosítandó (pl. áruszállítás, költözés) a jelzőtábla alá „Kivéve célforgalom” feliratú kiegészítő táblákat is ki kell helyezni.
5. A Bizottság javasolja, hogy a Szabadságharcos utca 8-12. sz. ingatlannal szemközti oldalra kerüljön kihelyezésre megállási tilalom közúti jelzőtábla a padkán történő megállás tiltásával együtt. Ezzel egyidejűleg az utcában már kint lévő megállni tilos jelzőtábla kerüljön áthelyezésre 5 méterrel a Körmendi út irányába.
6. A Bizottság javasolja, hogy a Márton Áron utca 2-12. számú ingatlanok előtt kerüljön kihelyezésre a megállási tilalmat jelző tábla, a padkán történő megállási tilalommal együtt.
7. A Bizottság javasolja, hogy a Körmöc utca 39. számú ingatlan előtti várakozni tilos és megállni tilos jelzőtáblák kerüljenek eltávolításra.
8. A Bizottság javasolja, hogy a Felsőőr utca 36. számú ingatlan Szalónak utca felőli oldalán a villanyoszlopra megállási tilalmat jelző tábla kerüljön kihelyezésre.
9. A Bizottság javasolja, hogy a Pázmány Péter körút 9. számú ingatlan garázsok előtti területén kerüljön kihelyezésre parkoló tábla személygépkocsik részére (KRESZ 112. számú ábra).

**Felelős:** Dr. Nemény András, polgármester

Horváth Soma, alpolgármester

Kelemen Krisztián, a bizottság elnöke

/a végrehajtás előkészítéséért:

Kalmár Ervin, a Városüzemeltetési Osztály vezetője/

**Határidő:** azonnal

**6. / Áttekintés az elmúlt időszak rendőrségi intézkedéseiről** *(szóbeli előterjesztés)*

**Előadó:** Dr. Koncz Gabriella r. ezredes, kapitányságvezető, a Bizottság tagja

**Dr. Koncz Gabriella r. ezredes, kapitányságvezető, a Bizottság tagja:** Kezdené a bűnügyi résszel. A bűncselekmények típusai átalakultak a 10-15 évi adatokhoz képest, mert az online csalások száma rettenetesen megemelkedett. Talán visszamenőleg vannak ezekben a számokban csökkenések, ők ezt még nem tapasztalják. A bűnügyi osztályvezető jelentésében megfogalmazta, hogy egy speciális illetékességi szabályt megalkothatnának, mert nagyon sokan jönnek a Szombathelyi Rendőrkapitányságra azzal, hogy azért jönnek el Szombathelyig, „mert itt mindig van olyan rendőr, aki a feljelentést fel tudja venni”, „mert itt értenek hozzá”. Azt látják, hogy nagyon sok ilyen irányú bűnügy náluk eszkalálódik, most már 1700-as számnál járnak ebben az évben. A jó hír, hogy azt látják a közrend elleni bűncselekmények vagy a garázdaság adatainál, hogy mintha kicsit csökkenő számokat tudtak volna produkálni, ez talán annak köszönhető, hogy ha a létszám adatok megengedik, akkor nagyobb létszámmal tudnak a közterületen megjelenni. Ennek van némi megelőző jellege és ezek a bűncselekmények vissza is fognak szorulni. Ami a nyáron média érdeklődést váltott ki, az a „fehér Mercedes esete”, a benne ülő személyt nem nevesítené. Úgy kezdte a pályafutását, hogy olyan helyeken jelent meg ezzel a bizonyos fehér Mercedes-szel, ahol nem lett volna szabad parkolni, például a Fő tér területére behajtott. Később egyéb bűncselekményeket is elkövetett, például beleállt a buszon a buszsofőrbe és lett belőle egy közfeladatot ellátó személy elleni erőszak, de egyéb garázdaság és egyéb bűncselekményeket is megvalósított. Ennek az lett a vége, hogy letartóztatták ezt az elkövetőt. Kiemelné még, hogy bűnügyi szempontból is érintette a rendőrséget a Savaria Történelmi Karnevál, amire közrend, közbiztonság és bűnügyi szempontból is fel kellett készülniük. Itt van előtte az eseménynapló és minimális számban fordult elő bűncselekmény, illetve szabálysértés. Bűncselekmény egyetlen esetben, egy árusító pavilonból vitték el az árusító pénztárcáját, benne 58.000,- Ft készpénzzel. Ezen kívül szabálysértéseket és gyermekeltűnéseket kellett kezelniük. Kettő gyerek is elkeveredett, egy magyar és egy osztrák, de mindkettőt nagyon rövid időn belül vissza tudták adni a szüleinek. Volt egy szökőkútban fürdés is, mire kiértek a rendőr kollégák, már nem fürödtek, ettől függetlenül egy szabálysértési feljelentéssel éltek a férfi vonatkozásában. A karnevál kapcsán pozitív és negatív példák is vannak. A közrendvédelmi osztályvezető úrral beszéltek arról, hogy a bejelentések többsége mennyire valós és a bejelentők mennyire fogadják el, hogy rendezvény van. Kihívták a rendőrséget, hogy egy fiatal társaság hangoskodik, a kiérkezők azt tapasztalták, hogy nincs atrocitás, csak iszogatnak, de 5 perc múlva ismét jött egy hívás, hogy igenis ott randalíroznak. Pro-kontra jelzéseket lehet mondani az állampolgárok részéről, persze, vannak nagyon jók is, amire lehet reagálni. Szóval karnevál van, legyenek rendezvények, de miért van műsor. Megemlíti még azt a csapatot, ami fiatalokból áll és hónapok óta nagyon sok eljárás van már ellenük. Már többször beszéltek róla ezeken a bizottsági üléseken. Érzékeny a téma, mert egyrészt gyerekkorú és fiatalkorú személyekről van szó, a többség kisebbség és nagyon hátrányos helyzetű fiatalokról van szó. Nagyon összetett a probléma. Megint a rendőrségre mutogatnak, hogy miért nem tesznek valamit, de azt gondolja, hogy a tőlük telhetőt megteszik. Egy fiatal korú/gyerekkorú személynél nagyon nehéz elérni, hogy őrizetbe vegyék és letartóztassák. A rablást emelné ki, ahol a jog 12 évben állítja be a korhatárt és nem 14 évben. Ez volt a „szerencséjük”, mert ez a csapat 3 rablást is elkövetett és ebből kettő embert, a két főkolompost le tudták tartóztatni. De nem volt egyszerű az ügyészségen átverekedni azt, hogy ezeket az embereket, hiába 13-14 évesek, most már muszáj kiemelni. A családsegítő és a gyámügyi osztály a saját útjukon megteszi, hogy kiveszik a családból, védelembe veszik, nevelésbe veszik stb., aztán elrakják Ikervárra vagy Gencsapátiba. De ez valójában úgy történik, hogy ha megették a rántott húsukat, akkor 5 perc múlva már itt vannak Szombathelyen, és ha megunták a randalírozást, akkor betelefonáltatnak valakivel vagy ők maguk telefonálnak és a rendőrség taxiként beszállítja őket a Vörösmartyba vagy éppen ahová el vannak helyezve. A kevés járőrpár, akivel dolgoznak, annak egy jelentős része azzal megy el, hogy a gyerekeket szállítgatják. Valamikor már azt is vállalják, hogy elviszik Dunakeszire az egyik főkolompost, hogy nyugta legyen a városnak pár napig. Ez nem könnyű. Nem azt szeretné mondani, hogy a rendőrség ledobja magáról ezt a munkát, csak azt szeretné, hogy tudják, nagyon nehéz. Beszélt a képviselő úrral is és arra jutottak, hogy igenis bele kell állni, hogy bizonyos helyeken – mint például az Óperint utca 18. – azokat az embereket, akik ott randalíroznak, kiemeljék. Bevezették a gyalogos járőr szolgálatot a Fő téren, ebben a bűnügyes kollégák és az egyenruhások is részt vesznek, valamint plusz egy járőrpárossal meg van erősítve a város hétvégén. Ez a plusz egy pár 240 órát visz el, ami azt jelenti, bruttó majdnem 4.000,- Ft 1 óra, tehát kb. 800.000,- Ft megy el azzal, hogy megerősítették a hétvégét. De ezek az intézkedések megtették a hatásukat. Az Óperintbe sem mennek már ki annyiszor, illetve visszaestek a bűncselekményi és szabálysértési számok ezen társaság vonatkozásában. Ezt szeretné fenntartani. Polgármester úrnak tett javaslatot, mert kicsivel több támogatást szeretne. A szolgálatszervezés is nagyon nehéz, nyilván ki kell adni a pihenőidőket, a pihenőnapokat, szabadságokat, jönnek a betegségek. Ezek az intézkedések megteszik a hatásukat, de ez pénz. Szerinte jó úton haladnak. Júniusban túlestek a választásokon, flottul lement, ebben van gyakorlatuk. Voltak plakát rongálások, ebből nem nagyon tudnak kiesni. De ennek kapcsán bűnügyi vagy szabálysértési számokról nem tud számottevően beszámolni. Néhány szót mond a közlekedésrendészetről. Augusztus végi adatok szerint: a halálos baleseti számokban kicsit elszálltak, volt egy halálos baleset, amiben ketten is meghaltak, Szombathely-Vép között. Valamint utólag egy motorkerékpáros is meghalt, így 2 balesetben 3 fő is meghalt. Stagnálnak a számok, de a főkapitányi értekezleten az hangzott el, hogy a 3 fő baleseti ok, a sebességtúllépés, a kanyarodási szabályok és az elsőbbségadási szabályok be nem tartása miatt bekövetkezett számokban mintha egy kicsi lassulás vagy stagnálás lenne. Minden reggel kielemzik az előző 24 óra eseményeit. Továbbra is azt mondja, hogy az elsőbbség meg nem adása, az még mindig nagyon sok gondot okoz. Hétvégén volt 7 baleset, abból 3-nál az elsőbbség meg nem adása elsődleges ok volt. Kitűzték célul, hogy folyamatos ellenőrzések lesznek. Volt egy ROADPOL akciójuk, ahol megyei szinten 388 esetben intézkedett a rendőrség. 388 embernek még mindig nincs bekapcsolva a biztonsági öve, sőt erre már csak az jön hozzá, hogy még ittas is. Igyekeznek ezekkel az akciókkal csökkenteni ezeket a számokat, de ismét arra tud utalni, hogy tehetnek őt intézkedést, ha az emberek nem hajlandóak változtatni. Jól lezajlott a biztonság hete akció, aminek keretében a KRESZ-parkban volt egy látványos közös projekt. A katasztrófavédelem is ott volt, meg a polgárőrség is, nagyon jól sikerült. Volt a Víztorony családi nap, volt a közlekedési nap szintén a KRESZ parkban június 13-án, köszönik, hogy ehhez a KRESZ-park lehetőséget adott. Kaptak a motorosok a gyorsabb közlekedése ügyében jelzéseket, valamint a zajszint mérése ügyében is. 4 alkalommal is csináltak közös ellenőrzéseket. Erre a rendőrségnek nincs, viszont a Közlekedési-felügyeletnek van eszköze. Pénteken is lesz egy közös akció, ahol az autósokat és a motorosokat fogják nézni, hogy mennyire vannak átalakítva ezek a jószágok. Ez is el fog terjedni a köztudatban, hogy ilyen ellenőrzéseket is csinálnak. Drónban is terjeszkednek, mert mindenféle eszközt megfog a rendőrség, hogy ezeken a számokon tudjanak a változtatni. A trafiboxok kihelyezésére továbbra is sarkallná az önkormányzatokat. Tudják, hogy ez pénz kérdése, de a forgalmat is tudnák ezzel lassítani. A 11-es huszár utat is gócpontnak tartja, balesetek is történnek, száguldoznak is. Kerékpáros rendőrökkel is találkozhattak az emberek a nyáron, 2 kerékpár van, ruházattal, mindennel. Azért szereti, mert kerékpárral olyan helyekre is be tudnak menni a járőrök, ahová autóval nem. A strandra is be tudtak nézni. Megemlítené a lakossági fórumot. Az Éhen Gyula téren nem a Vasúti Alosztály 2 munkatársa volt, hanem a Vasúti Alosztálynak 1 és a Közrendvédelmi Alosztálynak 1 munkatársa, egy alosztályvezető. Most lesz a Malom utcában is egy rendezvény, a belvárosi őrsparancsnok fog részt venni. Valóban van 8-10 olyan hajléktalan a 75.000-es városban – a 8-10-et kiemeli –, kell intézkedni, de ők is csak emberek. Ez megint egy nagyon szenzitív téma, de az Éhen Gyula térről ha kiszorítják őket, el fognak menni máshova. A bíróságok át tudják változtatni a bírságaikat, való igaz, de úgy sem lehet őket a közterületről kitenni. Több olyan hajléktalanjuk is van, akik ellen nem tudnak büntetést kiszabni, mert gondokság alatt állnak. Tehát ez sem olyan egyszerű. Az állatokkal kapcsolatban az Állatvédők Vasi Egyesületének vezetőjével beszélt, van egy együttműködés a rendőrkapitánysággal és kérte, hogy nézzék át ezeket az ügyeket, mert felmerült, hogy napon tartják egyesek az állataikat a hőségben és a rendőrség „nem tesz semmit”. Kérte, hogy beszéljék át ezeket az ügyeket, ebben Versegi Valentinnel is szeretne egyeztetni és együttműködési megállapodást szeretne Főkapitány úrral egyeztetve megtenni. Akár közös oktatások például, nagyobb kapcsolati szint, ezen az állatvédelmi szinten is szeretnének javítani.

**Kelemen Krisztián képviselő, a Bizottság elnöke:** Köszöni a rendőrség munkáját, említi, hogy a Karnevál és a Joskar-Ola Napok is lementek különösebb atrocitás nélkül. Köszöni, hogy szeptember 1-től van 1 állandó rendőrjárőrpár meghatározott időszakokban.

**Dr. Koncz Gabriella r. ezredes, kapitányságvezető, a Bizottság tagja:** Úgy gondolja, hogy a közel 200 fős kapitányság a szívét-lelkét kiteszi azért, hogy Szombathely közbiztonsága megvalósuljon. Nem fog tudni erről mindenkit meggyőzni, ő ebben hisz és ilyen kollégákkal szeret együtt dolgozni, akik hasonlóan ebben hisznek. Más városokban is vannak problémák és egyetért azzal, hogy amíg csak arról beszélgetnek, hogy a megállási tilalom ellenére megáll valahol egy autó vagy nem tudja eltolni a babakocsit – tudja, hogy ez is nagyon rossz, de – ezek azért nem olyan mérvű dolgok. Egyébként volt egy elkövető, azt hiszi hajléktalan személy, akinek az volt a szokása, hogy rányitott autókra és sok nyitva volt. Kiszedte belőle az értékeket, volt olyan is, amiben indítókulcs is volt, amit el is vitt. Körmenden is mindig elmondta az Őrségben lakóknak – idős embereknek –, hogy zárják be a kaput, ha kimennek hátra a kertbe, mert rossz emberek vannak, és bizony bemennek, elviszik a pénzét. Itt is ezt tudja mondani, hogy utópia, hogy a bűnözést meg lehet szüntetni, persze nagyon klassz dolog, hogy csökkennek a számadatok, de olyan, hogy nem fognak nyúlni a másik értékéhez, olyan nem lesz. Esetleg, ha a kézlevágás módszerét újra bevezetnék. A strandon is jó lenne, ha megjegyeznék, hogy a törölköző nem vagyonvédelmi eszköz.

**Kelemen Krisztián képviselő, a Bizottság elnöke:** Felteszi, van-e esetleg kérdés. Nem volt, aki elfogadja a beszámolót, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**47/2024. (IX.23.) BKKB számú határozat**

A Bűnmegelőzési, Közbiztonsági és Közrendvédelmi Bizottság az „*Áttekintés az elmúlt időszak rendőrségi intézkedéseiről*” című előterjesztést megtárgyalta, és az elhangzottakat tudomásul veszi.

**Felelős:** Kelemen Krisztián, a Bizottság elnöke

Dr. Koncz Gabriella r. ezredes, kapitányságvezető, a Bizottság tagja

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**7. / Tájékoztató a Bűnmegelőzés, Közbiztonsági és Közrendvédelmi Bizottság 2019-2024. évi munkájáról** *(az előterjesztés az ülésen kerül kiosztásra)*

**Előadók:** Kelemen Krisztián, a Bizottság elnöke

Dr. Holler Péter, a Hatósági Osztály vezetője

**Kelemen Krisztián képviselő, a Bizottság elnöke:** Átadja a szót Dr. Holler Péter osztályvezető úrnak és egyúttal megköszöni a Hatósági Osztály áldozatos munkáját, hiszen majdnem minden előterjesztést ők készítettek elő.

**Dr. Holler Péter, a Hatósági Osztály vezetője:** Egy átfogó statisztikai megközelítéssel próbáltak fordulni az elmúlt 5 éves ciklushoz. Próbálták kigyűjteni, hogy hány ülés volt, megjegyezné, hogy 2020-2021-es csökkentett adatokat a COVID-járvány indokolja, amikor nem lehetett ülésezni. Legtöbbször a Városháza kistermében voltak ezek az ülések, de volt 4 külső helyszínen is, a Katasztrófavédelmi Igazgatóságon, a börtönben, a Víztoronyban és most itt a Közterület-felügyeleten. Nagyon szép kerek szám jött ki, 250 napirendet tárgyalt meg a Bizottság az 5 éves ciklusban, ez azt mutatja, hogy a Bizottság minden részfeladatát teljesítette. Ezek nagy része nyilvános ülés keretében zajlott, zárt ülés keretében csak a kitüntetések voltak. A nagy része saját bizottsági előterjesztés, de volt jó pár közgyűlési napirend előzetes megtárgyalása, továbbá az előterjesztések nagyobb része írásbeli volt. A legtöbb napirendi pontot 2020. júniusi ülésen tárgyalta a Bizottság a legkevesebbet pedig 2022. júliusi ülésen. Megpróbálta feltüntetni, hogy tematikailag mennyire lefedte a bűnmegelőzés, közbiztonság és közrendvédelem valamennyi területet és az ezekkel kapcsolatos önkormányzati munkát. Ez alatt az 5 év alatt 253 határozatot hoztak és a maival együtt 264 határozattal zárják ezt a ciklust.

**Kelemen Krisztián képviselő, a Bizottság elnöke:** Büszkén fogja kitenni egy Facebook posztban ezeket a számokat, köszöni mindenki munkáját. Felteszi, van-e esetleg kérdés, észrevétel? Nem volt. Szavazásra teszi fel, aki a tájékoztatót tudomásul veszi, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 11 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**48/2024. (IX.23.) BKKB számú határozat**

A Bűnmegelőzési, Közbiztonsági és Közrendvédelmi Bizottság az „*Tájékoztató a Bűnmegelőzés, Közbiztonsági és Közrendvédelmi Bizottság 2019-2024. évi munkájáról*” című előterjesztést megtárgyalta, és az elhangzottakat tudomásul veszi.

**Felelős:** Kelemen Krisztián, a Bizottság elnöke

Dr. Koncz Gabriella r. ezredes, kapitányságvezető, a Bizottság tagja

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**8./ Különfélék**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Még egyszer köszöni mindenki munkáját, októbertől egy új testület, új bizottsági struktúra indul, bízik benne, hogy többekkel tud tovább menni. Akivel nem találkozik vagy nem olyan sűrűn, felajánlja, hogy bármiben tud segíteni, rá lehet számítani. Kérdezi, hogy a „Különfélék”-hez van-e esetleg bármilyen mondanivalója valakinek.

**Egyed László tű. alezredes, a Bizottság tagja:** Szeretné megköszönni az elmúlt 5 év támogatását a szervezete részére, az elmúlt ciklusokhoz képest nagyobb támogatásban részesültek, nem csak erkölcsileg, hanem anyagiakban is. Mind arra fordították, hogy a készenléti tűzoltóság anyagi eszközei és szakfelszerelései bővüljenek, ami szintén az állampolgárok biztonságát szolgálja. Nagyon köszöni.

**Kelemen Krisztián képviselő, a Bizottság elnöke:** Szeretné megköszönni a tűzoltóság elmúlt pár hétben végzett munkáját, hiszen volt egy tűzeset, volt árvízveszély, le a kalappal a Vas Vármegyei Kirendeltség előtt. Úgy gondolja, hogy örömmel támogatták a munkájukat, úgy, ahogy a polgárőrök és a rendőrök munkáját is, ez a jövőben is így lesz. A múlt héten egy konferencián Columbusban, Amerikában tartózkodott, a gyűlöletbeszéd, a kirekesztés, a szélsőségek, a polarizáció megelőzésével kapcsolatban, közbiztonsággal, közrenddel kapcsolatban volt a konferencia. Nagyon érdekes volt azt hallani, hogy a világ különböző városaiban milyen lokális problémákkal küzdenek. Nyilván mindenkinek megvan a saját problémája, amit próbál megelőzni vagy kezelni. A konklúzió az, hogy ne hagyják, hogy a problémák eszkalálódjanak, hanem próbálják megelőzni, és tényleg örülhetnek, hogy itt élnek Szombathelyen, az ország egyik legbiztonságosabb városában és örömmel számolt be erről a konferencián. Büszkén beszélt az önkormányzati intézményekről, a nagyon jó együttműködésről a rendőrséggel, a társszervekkel, arról, hogy van egy szuper Közterület-felügyelet, egy nagyszerű hajléktalan-ellátó rendszer, arról, hogy milyen helyi programjaik, milyen támogatásaik vannak különböző civil szervezetek felé. Azt gondolja, hogy büszkék lehetnek arra, hogy szombathelyiek, ez mindannyiuk közös sikere, közös érdeme. Magyarországról ő volt egyedül. Ennyit szeretett volna elmondani. A nyílt ülést lezárja.

*Jegyzőkönyv lezárva, 16 óra 51 perckor.*

**(: Kelemen Krisztián:) (: Bor Balázs :)**

**a Bizottság elnöke a Bizottság tagja**